Virallinen lehti nro C 341 , 29/11/1999 s. 0051



KIRJALLINEN KYSYMYS E-0106/99 esittäjä(t): Sirkka-Liisa Anttila (ELDR) komissiolle (2. helmikuuta 1999) Aihe: EU:n eläinsuojeluvaatimukset tuonnin ehdoksi kolmansista maista Neuvoston direktiivit sikojen ja vasikoiden suojelun vähimmäisvaatimuksista (Council Directive laying down minimum standards for the protection of pigs (91/630/EEC)(1) ja Council Directive laying down minimum standards for the protection of calves (91/629/EEC)(2)) sisältävät ns. "8 artiklan", joka on jäänyt kuolleeksi artiklaksi sen sisältämän kolmansia maita koskevan sisällön vuoksi. Vastaavanlainen kolmansia maita ja niistä tapahtuvaa tuontia koskeva artikla on eläinten teurastamista tai lopettamista koskevan direktiivin (Council Directive on the protection of animals at the time of slaughter or killing (93/119/EC)(3)) 15 artiklassa. Nämä säännökset edellyttävät, että kolmannesta maasta peräisin olevia eläimiä (tai lihaa) yhteisön alueelle tuotaessa niiden mukana tulisi olla viranomaisen antama todistus siitä, että eläimiä on kolmannessa maassa pidetty ja kohdeltu vähintään yhtä hyvin kuin asianomaiset yhteisön säädökset edellyttävät. Tuotantoeläinten suojelua koskevaa direktiiviä (Council Directive concerning the protection of animals kept for farming purposes (98/58(EC))(4)) käsiteltäessä kolmasmaakysymys nousi suureksi ongelmaksi. WTO-sopimuksen valossa tällainen kolmansille maille asetettu vaatimus olisi voitu katsoa diskriminoinniksi, kaupalle ja kilpailulle asetetuksi laittomaksi esteeksi ja siten sopimuksen vastaiseksi. Monet EU:n jäsenvaltiot ovat katsoneet, että on tarpeen saada tavalla tai toisella takuita siitä, että tuotantoeläimiä pidetään kolmansissa maissa yhtä hyvin eläinsuojelusäädösten mukaisesti kuin EU-alueellakin. Tuotantoeläinten hyvinvointia koskevan direktiivin hyväksymisen yhteydessä onkin edellytetty, että tuotantoeläinten hyvinvointia koskeviin kansainvälisiin vaatimuksiin on päästävä vaikuttamaan kansainvälisten järjestöjen ja sopimusten kautta eli muutoin kuin tuontiesteitä rakentamalla. Mihin toimenpiteisiin komissio aikoo ryhtyä kolmasmaakysymyksen selvittämiseksi ja eläinten hyvinvointivaatimusten saattamiseksi EU:n tasolle? Komission jäsenen Franz Fischlerinkomission puolesta antama vastaus (19. maaliskuuta 1999) Kuten komissio on jo aiemmin esittänyt, mahdollisuus muuttaa Maailman kauppajärjestön (WTO) sääntöjä eläinten hyvinvointiin liittyvien kysymysten huomioon ottamiseksi otetaan esille määriteltäessä yhteisön neuvottelutavoitteet WTO-neuvottelujen seuraavaa vaihetta varten. Komissio on myös aloittanut tuotantoeläinten suojelusta 20 päivänä heinäkuuta 1998 annetun neuvoston direktiivin 98/58/EY(5) 8 artiklassa säädetyn menettelyn pyytämällä kaikkia eläimiä tai eläintuotteita yhteisöön tuovia maita ilmoittamaan eläinten hyvinvointia koskevasta lainsäädännöstään tai muista määräyksistään, joita ne soveltavat tiloilla, kuljetusten aikana ja teurastusvaiheessa. Kun kyseiset tiedot saadaan, niitä tarkastellaan sekä direktiivin 98/58/EY 8 artiklan että WTO-velvoitteiden perusteella. (1) EYVL L 340, 11.12.1991, s. 33. (2) EYVL L 340, 11.12.1991, s. 28. (3) EYVL L 340, 31.12.1993, s. 21. (4) EYVL L 221, 8.8.1998, s. 23. (5) EYVL L 221, 8.8.1998.